ทหารไทยชูLTFกำไรดีปันผล2กอง
ทหารไทย แจกปันผลกองทุน LTF “จัมโบ้ 25 และจัมโบ้พลัส” หลังผลงานปีก่อนแจ่ม
16 ม.ค. 2555

ทหารไทย แจกปันผลกองทุน LTF “จัมโบ้ 25 และจัมโบ้พลัส” หลังผลงานปีก่อนแจ่ม
นายสมจินต์ ศรไพศาล กรรมการผู้จัดการบริษัทหลักทรัพย์จัดการกองทุน (บลจ.) ทหารไทย เปิดเผยว่า คณะกรรมการจัดการลงทุนมีมติให้ปิดสมุดทะเบียนของกองทุนเปิด Jumbo 25 ปันผลหุ้นระยะยาว และกองทุนเปิด Jumbo Plus ปันผลหุ้นระยะยาว ในวันที่ 11 ม.ค. 2555 และจะจ่ายเงินปันผลจากผลการดำเนินงานของกองทุนสำหรับเดือน ก.ค.-ธ.ค. 2554 ในอัตรา 0.30 บาทต่อหน่วย และอัตรา 0.25 บาทต่อหน่วย ตามลำดับ โดยจะจ่ายเงินในวันที่ 16 ม.ค.นี้
“ผลการดำเนินงานของ 2 กองทุนยังอยู่ในระดับที่ดี แม้ครึ่งปีหลังปีก่อนเศรษฐกิจและการเมืองทั้งในและนอกประเทศประสบปัญหา เช่น น้ำท่วม หรือความผันผวนของเศรษฐกิจยุโรป แต่ความแข็งแกร่งของบริษัทจดทะเบียนและปัจจัยพื้นฐานโครงสร้างของประเทศยังเข้มแข็งและทยอยฟื้นตัวขึ้น” นายสมจินต์ กล่าว
ทั้งนี้ การจ่ายเงินปันผลกองทุนเปิดทหารไทย Jumbo 25 ปันผลหุ้นระยะยาว คิดเป็นอัตราการจ่ายปันผล 1.64% ในรอบ 6 เดือน และเมื่อรวมกับเงินปันผลของรอบบัญชีแรกของปี 2554 ที่จ่ายปันผลในอัตรา 0.21 บาทต่อหน่วย คิดเป็นอัตราปันผลในรอบ 1 ปี ที่อัตรา 2.79% ต่อปี ส่วนกองทุนเปิดทหารไทย Jumbo Plus ปันผลหุ้นระยะยาว คิดเป็นอัตราการจ่ายปันผล 1.54% ในรอบ 6 เดือน และ 2.46% ต่อปี 
สำหรับผลประกอบการปี 2554 กองทุนรวมหุ้นระยะยาว (LTF) กองทุนรวมเพื่อการเลี้ยงชีพ (RMF) ยังติดอันดับท็อปเทนได้ต่อเนื่อง โดยกองทุนเปิดทหารไทย Jumbo 25 ปันผลหุ้นระยะยาว ผลตอบแทน 6.21% กองทุนเปิดทหารไทย Jumbo Plus ปันผลหุ้นระยะยาว ผลตอบแทน 5.04% ขณะที่ SET50 Total Return Index อยู่ที่ 3.74%